Speedwayn SM-liigan loppuhuipennus lähestyy, sillä kaudesta on jäljellä enää kaksi ottelua. Lauantaina Hyvinkäällä ajetaan niistä ensimmäinen, kun Sand Blowers saa vieraakseen Haukat, Porin Nopea Racingin ja Ankkurit. Sand Blowers johtaa sarjaa tällä hetkellä kahden pisteen erolla ennen Haukkoja ja Porin Nopea Racingia. Asetelmat lauantain otteluun ovat erittäin mielenkiintoiset, sillä joukkueissa on alkukauteen verrattuna muutoksia.
Kotijoukkue saa mukaansa Timo Lahden, joka viime aikoina on ollut erittäin kovassa vireessä Ruotsin Elitserienissä ja sen lisäksi lähes voittamaton SM-liigassa koko kauden ajan. Teemu Lahti puolestaan oli mukana pahassa kolarissa Varkauden ottelussa, mutta on tervehtynyt riittävästi olemaan lauantaina jälleen kehässä. Ruotsalainen Daniel Henderson ja Jari Mäkinen täydentävät joukkueen. Lauantain isoin uutinen on Joonas Kylmäkorven esiintyminen Porin Nopea Racingin riveissä. Maaradan moninkertainen maailmanmestari ajaa Hyvinkään radalla nyt kilpaa ensimmäistä kertaa tällä vuosikymmenellä. Loukkaantumisistakin tällä kaudella kärsinyt Kylmäkorpi on ajanut hienosti esimerkiksi speedwayn EM-sarjassa, jossa sijoittui Latvian osakilpailussa toiseksi. Ruotsalaisen Alexander Edbergin ajaessa numerolla kaksi on Juha Hautamäelle langennut kolmosliivi ja Mika Lopille varamiehen rooli. Kaikkien neljän kuljettajan noustessa tasolleen, tulee PNR ajamaan otteluvoitosta.
Porin Nopea Racingin kanssa tasapisteissä sarjataulukossa majaileva Haukat joutuu otteluun ilman syksyn hahmoaan Jooa Partasta. Partasen ollessa Ranskassa ajamassa nuorten U21 Euroopanmestaruudesta, käyttää Haukat hänen tilallaan sijaisajajaa. Muu kolmikko Kauko Niemisen johdolla saa runsaasti vastuuta lauantaina ja tulosta odotetaan, mikäli Haukat aikoo jatkaa kultamitalitaistelussa mukana kauden päätösotteluun Poriin 24. syyskuuta. Tällä hetkellä SM-liigan nelospaikkaa miehittävä Ankkurit lähtee otteluun Jesse Mustosen johdattamana. Kaikilla mittareilla joukkueensa ykköskuskin viittaa kantava Jesse Mustonen saa tukea tällä kertaa Niklas Säyriöstä ja Aki-Pekka Mustosesta. Mika Pellinen täydentää Ankkurien joukkueen lauantaina.
Radalla nähdään lauantaina kuljettajia, joilla on kokemusta niin speedwayn henkilökohtaisesta MM-sarjasta, EM-sarjasta, jokaisesta tämän hetken speedwayn huippuliigasta, jääspeedwayn henkilökohtaisesta MM-sarjasta sekä maaradan MM-sarjasta. Mukana on myös viisi speedwayn henkilökohtaista Suomenmestaria. Ottelu alkaa lauantaina Hyvinkään Vauhtipuistossa ajajaesittelyllä kello 13.00 ja liput maksavat 10 euroa. Tervetuloa mukaan!
SPEEDWAYN SM-LIIGA, OTTELU 9 HYVINKÄÄ 10.9.2016, KOKOONPANOT
SAND BLOWERS: 1) Timo Lahti, 2) Daniel Henderson SE, 2) Teemu Lahti, 4) Jari Mäkinen ja jj Harri Heikkilä.
PORIN NOPEA RACING: 1) Joonas Kylmäkorpi, 2) Alexander Edberg SE, 3) Juha Hautamäki, 4) Mika Loppi ja jj Petteri Koivunen.
ANKKURIT: 1) Jesse Mustonen, 2) Niklas Säyriö, 3) Aki-Pekka Mustonen, 4) Mika Pellinen ja jj Tomi Nevanperä
HAUKAT: 1) Jooa Partanen R/R, 2) Kauko Nieminen, 3) Niko Siltaniemi, 4) Jiri Nieminen ja jj Sofia Soivuori
SM-LIIGAN SARJATILANNE 8/10 7.9.2016
1) Sand Blowers 6 ottelua (+213 eräpistettä) 27 sarjapistettä, 2) Haukat 6 (+202) 25, 3) Porin Nopea Racing 6 (+202) 25, 4) Ankkurit 6 (+163) 19, 5) Kotkat 8 (+130) 16.
TEKSTI: Petteri Pohjola, Speedwaysanomat.